รัฐบาลไทย-ข่าวทำเนียบรัฐบาล-จ.พระนครศรีอยุธยา เสริมสร้างศักยภาพบทบาท “ปภ.จังหวัด” เดินหน้าขับเคลื่อนงาน “มาตรการป้องกันก่อนเกิดภัย” ตามนโยบายกระทรวง มท. ผ่านโครงการ
วันพุธที่ 19 กรกฎาคม 2566
19/07/2566
จ.พระนครศรีอยุธยา เสริมสร้างศักยภาพบทบาท “ปภ.จังหวัด” เดินหน้าขับเคลื่อนงาน “มาตรการป้องกันก่อนเกิดภัย” ตามนโยบายกระทรวง มท. ผ่านโครงการ
จังหวัดพระนครศรีอยุธยา เสริมสร้างศักยภาพบทบาท “ปภ.จังหวัด” เดินหน้าขับเคลื่อนงาน “มาตรการป้องกันก่อนเกิดภัย” ตามนโยบายกระทรวงมหาดไทย ผ่านโครงการ "ลดความเสี่ยงเดิม ป้องกันความเสี่ยงใหม่ สู่สังคมเท่าทันภัย ด้วยแผน ปภ.จังหวัด”
เมื่อวันที่ 18 ก.ค. 66 นายนิวัฒน์ รุ่งสาคร ผู้ว่าราชการจังหวัดพระนครศรีอยุธยา เปิดเผยว่า ในการประชุมติดตามผลการดําเนินงานตามภารกิจสําคัญของกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย ได้เน้นย้ําถึงการขับเคลื่อนงานในทุกมิติเพื่อบําบัดทุกข์ บํารุงสุข โดยให้ผู้ว่าราชการจังหวัดได้ประสานการปฏิบัติร่วมกับส่วนราชการระดับกรมที่เกี่ยวข้อง เพื่อยกระดับการปฏิบัติงานในการดูแลคุณภาพชีวิตของพี่น้องประชาชนให้สามารถดําเนินชีวิตได้อย่างเป็นปกติสุข มีความปลอดภัยในชีวิตและทรัพย์สิน โดยเฉพาะอย่างยิ่งในภารกิจที่เกี่ยวข้องกับกรมป้องกันและบรรเทาสาธารณภัย ที่มีหน้าที่ในด้านการจัดทําแผนแม่บท วางมาตรการ ส่งเสริมสนับสนุน การป้องกัน บรรเทาและฟื้นฟูจากสาธารณภัย โดยกําหนดนโยบายด้านความปลอดภัย สร้างระบบป้องกัน เตือนภัย ฟื้นฟูหลังเกิดภัย และการติดตามประเมินผล เพื่อให้หลักประกันในด้านความมั่นคงปลอดภัยในชีวิตและทรัพย์สินของประชาชน
“จังหวัดพระนครศรีอยุธยา ได้นําข้อสั่งการของปลัดกระทรวงมหาดไทยที่ได้เน้นย้ําถึงมาตรการด้าน “การป้องกันก่อนเกิดภัย” เพื่อที่จะได้มีแผนการในการป้องกันภัยที่สามารถบรรเทาสถานการณ์หากเกิดภัยพิบัติด้านต่าง ๆ ซึ่งพื้นที่จังหวัดพระนครศรีอยุธยามักจะต้องเผชิญกับสถานการณ์น้ําท่วมเป็นประจําทุกปี จึงเป็นที่มาของการขับเคลื่อนโครงการ “ลดความเสี่ยงเดิม ป้องกันความเสี่ยงใหม่ สู่สังคมเท่าทันภัย ด้วยแผน ปภ.จังหวัด” โดยผู้ว่าราชการจังหวัดพระนครศรีอยุธยา พร้อมด้วยนายไพรัตน์ เพชรยวน รองผู้ว่าราชการจังหวัดพระนครศรีอยุธยา นายกฤษณ์ แก้วทองหลาง หัวหน้าสํานักงานป้องกันและบรรเทาสาธารณภัยจังหวัดพระนครศรีอยุธยา นายอําเภอ ผู้แทนนายอําเภอในพื้นที่จังหวัดพระนครศรีอยุธยา เจ้าหน้าที่ป้องกันและบรรเทาสาธารณภัย และภาคีเครือข่ายหน่วยกู้ภัย ทั้ง 16 อําเภอร่วมโครงการฯ มีวัตถุประสงค์ที่สําคัญเพื่อสร้างการรับรู้และขับเคลื่อนแผนการป้องกันและบรรเทาสาธารณภัยแห่งชาติ พ.ศ. 2564 - 2570 ไปสู่การปฏิบัติ และที่สําคัญที่สุด คือ การมีแผนการป้องกันและบรรเทาสาธารณภัยในระดับจังหวัด ระดับอําเภอ และระดับท้องถิ่น ที่ให้ความสําคัญกับมาตรการเชิงป้องกัน ด้วยการน้อมนําแนวทางหลักการทรงงานของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทั้งการร่วมคิด ร่วมพูดคุย ร่วมปรึกษาหารือ ร่วมทํา ร่วมแก้ไขปัญหา เพื่อร่วมกันรับประโยชน์ โดยนายอําเภอ ตัวแทนนายอําเภอ และตัวแทนหน่วยกู้ภัยในพื้นที่ที่มาร่วมประชุมในวันนี้ จะได้ “สร้างทีม” ด้วยการระดมทีมอําเภอบําบัดทุกข์ บํารุงสุข แบบบูรณาการ ตลอดจนทีมตําบล ทีมหมู่บ้าน มาร่วมกันสะท้อนเพื่อนําไปสู่แผนฯ ในระดับต่าง ๆ อันเป็นการสนองพระราชปณิธานของพระบาทสมเด็จพระเจ้าอยู่หัว ในการ “แก้ไขในสิ่งผิด” ด้วยการทําในสิ่งที่ถูกต้อง ป้องกันก่อนเกิดภัย ให้เป็นรูปธรรม” นายนิวัฒน์ฯ กล่าวเน้นย้ํา
นายนิวัฒน์ รุ่งสาคร ผู้ว่าราชการจังหวัดพระนครศรีอยุธยา กล่าวต่ออีกว่า ในสถานการณ์ในปัจจุบัน โลกได้ประสบกับปัญหาภัยพิบัติหลายด้าน เกิดการเปลี่ยนแปลงทางสภาพอากาศ เกิดภัยทางธรรมชาติที่ทวีความรุนแรงมากขึ้นและมีความซับซ้อนมากขึ้น การดําเนินการป้องกันและบรรเทาสาธารณภัยจึงต้องมีประสิทธิภาพ มีมาตรฐาน โดยมีความเข้มแข็งของระดับพื้นที่ และมีความร่วมมือของภาคีเครือข่าย ซึ่งต้องดําเนินการขับเคลื่อนตามแผนและยุทธศาสตร์ อันเป็นเครื่องมือสําคัญที่จะใช้เป็นกรอบการดําเนินงานเพื่อมุ่งเน้นการลดความเสี่ยงจากสาธารณภัย และบูรณาการร่วมกับหน่วยงานของทุกภาคส่วนอย่างเป็นระบบ มีเอกภาพและสอดคล้องกับบริบทของแต่ละพื้นที่ ที่สําคัญกลไกการจัดการความเสี่ยงจากสาธารณภัยทั้งในระดับนโยบายและระดับปฏิบัติ มีความสําคัญในการจัดการความเสี่ยงจากสาธารณภัยแบบองค์รวมตั้งแต่การป้องกันและลดผลกระทบ การเตรียมความพร้อม การเผชิญเหตุและการบรรเทาทุกข์ ตลอดจนการฟื้นฟู รวมทั้งการดูแลประชาชนในพื้นที่ให้ปลอดภัยจากสถานการณ์ความเสี่ยงต่าง ๆ
“การขับเคลื่อนงานด้านการป้องกันภัยตามแผนการป้องกันและบรรเทาสาธารณภัยแห่งชาติ พ.ศ. 2564 – 2570 ด้วยการจัดทํา “แผนป้องกันฯ ในระดับต่าง ๆ ที่สามารถทําได้อย่างเป็นรูปธรรม ชัดเจน และยั่งยืน” ถือเป็นภารกิจสําคัญที่จะต้องปฏิบัติการให้เกิดผลอย่างจริงจัง ต่อเนื่อง เป็นที่รับรู้รับทราบ เพื่อหากถึงเวลาที่เกิดสถานการณ์ขึ้น เราสามารถป้องกันไม่ให้เหตุการณ์เลวร้ายทวีความรุนแรงขึ้น และพี่น้องประชาชนสามารถใช่ชีวิตอยู่ได้อย่างปลอดภัย ภาคราชการ ภาคเอกชน ภาคประชาสังคม สามารถบูรณาการสรรพกําลังในการขับเคลื่อนปฏิบัติการให้เป็นไปตามแผนที่เกิดจากความร่วมมือของทุกคนทุกฝ่าย จะทําให้เกิดการทํางานอย่างเป็นระบบและสอดคล้องเชื่อมโยงกัน ลดความเสี่ยงจากสาธารณภัย อันจะยังประโยชน์ คือ เกิดผลสัมฤทธิ์และประโยชน์สูงสุดต่อพี่น้องประชาชนชาวจังหวัดพระนครศรีอยุธยาทุกคน” นายนิวัฒน์ฯ กล่าวในช่วงท้าย